08/09/2010 | Administración LocalProvincial
Deputación Provincial da Coruña
Servizo de Fomento e Servizos Provinciais. Sección de Servizos Sociais
III edición do concurso de deseño de carteis e eslogans contra a violencia de xénero, ano 2010

A sensibilización da sociedade ante o problema da trata de mulleres con fins de explotación sexual, é en realidade unha manifestación máis da desigualdade na que se atopan algunhas mulleres, e constitúe unha clara expresión da violencia de xénero que precisa da colaboración de todas as persoas para pór fin a este mal que segue necesitando dun grande apoio institucional. Co obxecto de promover unha actitude reflexiva e participativa da sociedade galega en torno a este tema, a Deputación da Coruña, no marco das actividades do 25 de novembro, quere que a sociedade participe, se implique de maneira activa por terceiro ano, e por este motivo convoca un concurso de carteis con eslogan para a súa difusión, no que todos e todas poidamos participar na prevención desta lacra social. Poderán participar nesta convocatoria todas as persoas físicas ou xurídicas, profesionais ou afeccionados/as, maiores de idade e de calquera nacionalidade, individualmente ou en grupo, que presenten soamente unha obra ou composición inédita e non premiada con anterioridade e co texto en galego. O premio poderase conceder a carteis con eslogans sobre o día 25 de novembro, Día Internacional da Violencia de Xénero, que pretenda sensibilizar e que busque incentivar a reflexión e a opinión de toda a sociedade en relación coa trata de mulleres con fins de explotación sexual como unha forma de violencia de xénero. Débese ter en conta que a trata de mulleres con fins de explotación sexual é un tipo de violencia de xénero que inclúe: prostitución, turismo sexual, compra de noivas por correspondencia, matrimonios servís, etc. O eslogan deberá transmitir unha mensaxe clara sobre prevención, sensibilización e/ou reivindicación na loita contra a trata das mulleres con fins de explotación sexual, tamén se valorará a orixinalidade e a súa eficacia comunicadora, respectando os principios da lexislación vixente en políticas de igualdade de oportunidades entre mulleres e homes e a Lei galega para a prevención e o tratamento da violencia de xénero, Lei 11/2007, do 27 de xullo. Os obxectivos principais sobre o que poden versar os traballos presentados son a prevención, a sensibilización, a reivindicación e a proposta de accións positivas que: - promovan reaccións de intolerancia ante a trata de mulleres con fins de explotación sexual - fomenten accións positivas sobre a liberación sexual (prostitución) - reivindique a vulneración dos dereitos fundamentais que supón a trata de mulleres con fins de explotación sexual (prostitución, turismo sexual, compra de noivas por correspondencia, matrimonios servís, etc.) Medidas: (45 x 65) Será presentado en cartón pluma de 1 cm. de grosor, sen cristal protector nin marco. Poderá utilizarse calquera técnica que permita a súa reprodución fotomecánica. Achegarase obrigatoriamente 1 copia dos traballos en soporte dixital xunto co soporte de cartón, en formato TIF a 300 puntos de resolución en tamaño formato DIN A3 que poida ser reproducido e facerse copias ou engadir logos. A obra non poderá ir asinada, nin con ningún dato. Si deberán incluír obrigatoriamente na obra ou composición o eslogan elixido, ademais do texto e a data do “25 de novembro. Día Internacional para a Eliminación da Violencia contra as Mulleres”. O idioma utilizado será o galego. Poden escoller libremente o formato de letra, que deberá ser lexible. A Deputación resérvase o dereito a engadir posteriormente o seu logotipo para a edición do cartel. Outorgarase un premio único dotado con 3.000,00 €. A Deputación fará uso da obra premiada, e as persoas autoras cederanlle os seus dereitos para que poida utilizala para calquera campaña de sensibilización e información que teña divulgación nos medios de titularidade pública (en calquera formato ou tamaño). Así mesmo, cos traballos orixinais achegados poderá elaborarse unha exposición de carácter itinerante ou poderán colgarse nunha ligazón á páxina web. Prazos: o prazo de admisión de orixinais finalizará o día 30 de setembro de 2010. Forma de presentación e documentación: As candidaturas presentaranse no Rexistro Xeral ou dirixiranse á Deputación Provincial da Coruña, Avda. Alférez Provisional 2, 15006 A Coruña, indicando no sobre: “III Concurso de Deseño de Carteis e Eslogans contra a Violencia de Xénero”, incluíndo o seguinte contido: 1º) Achega dos traballos de deseño: Os traballos deberán ter o eslogan en galego e as persoas autoras achegarán a obra ou composición que desexen, (só 1 obra), cunha copia en CD xunto co cartel (fóra do da plica). 2º) Plica pechada cos datos de identificación: Nunha plica ou sobre pechado á parte, achegaranse os datos de identificación das persoas naturais autoras da obra, ou do/a seu/súa representante no caso das persoas xurídicas: nome e apelidos, NIF, enderezo e núm. de teléfono, fax ou correo electrónico de contacto da persoa autora ou representante, no seu caso. Indicarán fóra do sobre o traballo que achegan mediante un pseudónimo ou lema inventado (distinto ao eslogan e texto) como identificador, que deberá figurar tamén na parte de atrás dos carteis e no soporte informático (CD), pegado ou escrito. No caso de remitir a obra por correo, certificado ou non, mensaxaría ou a través de calquera tipo de rexistro, deberá respectarse tamén o anonimato, sendo identificada só polo seu pseudónimo.3º) Achegarase tamén dentro da plica a seguinte documentación: a) Unha fotocopia do NIF das persoas físicas que presenten o traballo, e, no caso de persoa xurídica, fotocopia do CIF e do NIF da persoa representante. b) Unha certificación da conta bancaria na que se realizará o pago á persoa premiada, segundo o modelo xeral que poden obter na páxina web desta Deputación, www.dicoruna.es, no apartado de impresos oficiais. c) No caso de que o traballo o realice un colectivo sen personalidade xurídica propia, ademais, sinalarase nun escrito asinado por todas as persoas partícipes a cota de participación de cada unha delas para ser ingresada na conta ou contas que sinalen, no caso de terse que efectuar o pagamento. d) Unha declaración xurada de que o traballo non foi premiado anteriormente, e que tanto a obra ou composición como o eslogan son inéditos. e) Unha declaración xurada de que as persoas solicitantes reúnen as condicións esixidas nas bases da convocatoria do premio e que a participación supón a aceptación de todas elas, consentindo a cesión de dereitos prevista. f) Unha declaración xurada de que as persoas participantes están ao corrente no cumprimento das súas obrigas tributarias e coa Seguridade Social, e nas obrigas respecto da Deputación, e de que non están incursas en ningunha das circunstancias que impiden obter a condición de beneficiario de axudas públicas conforme ao art.13.2 da Lei 38/2003, xeral de subvencións. (No caso de percibir o premio, este feito deberá acreditarse coa achega das certificacións da Axencia Tributaria e da Tesourería Xeral da Seguridade Social). O xurado estará presidido polo Gonzalo Francisco Parcha Almolda ou persoa na que delegue e formarán parte del a deputada delegada na área de Políticas de Igualdade de Xénero, a técnica de igualdade e políticas públicas da Deputación provincial, unha persoa da área de Benestar Social na Sección de Servizos Sociais, unha persoa de recoñecido prestixio no eido das artes e outra persoa no eido do deseño gráfico. Actuará como secretario o da Corporación ou a persoa funcionaria en quen delegue. Este será o encargado de abrir a plica da obra que resulte finalista. O xurado actuará en pleno, sendo necesaria a asistencia de dous terzos dos seus membros. As súas deliberacións serán secretas e delas redactarase a acta correspondente. O réxime xurídico e de funcionamento do xurado será o disposto nos artigos 22 a 27 da Lei 30/1992, do 26 de novembro. Serán criterios que se terán en conta para a concesión do premio, entre outros, non só o deseño senón tamén a utilización dos métodos e técnicas de mercadotecnia social, que pretenden conseguir o cambio de condutas. O xurado poderá declarar deserto o premio e a súa proposta será obxecto de resolución da Presidencia desta Deputación, que é o órgano competente para resolver o premio. A concesión do premio decidirase antes do 25 de novembro de 2010, e darase a coñecer a través dos distintos medios de comunicación e no apartado de novas da páxina web da Deputación www.dicoruna.es.As obras non se devolverán. As obras non premiadas destruiranse. A participación nesta convocatoria supón a total aceptación destas bases. A Coruña, 3 de setembro de 2010 O presidente O secretario xeral Salvador Fernández Moreda José Luís Almau Supervía